
Text rozhodnutia
Súd: Krajský súd Prešov Spisová značka: 2S/69/2019 Identifikačné číslo súdneho spisu: 8019200802 Dátum vydania rozhodnutia: 30. 07. 2020 Meno a priezvisko sudcu, VSÚ: JUDr. Jana Balogová ECLI: ECLI:SK:KSPO:2020:8019200802.2 Uznesenie Krajský súd v Prešove v právnej veci žalobcu L.. M. A., trvale bytom XX. D. XXXX/X, C., právne zastúpeného Mgr. Radovanom Muzikom, so sídlom Štúrová 30, Humenné, proti žalovanému Finančné riaditeľstvo Slovenskej republiky, so sídlom Lazovná 63, Banská Bystrica, o preskúmanie zákonnosti rozhodnutia žalovaného zo dňa 01.10.2019 č. XXXXXXXXX/XXXX na základe správnej žaloby takto r o z h o d o l : Konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : 1. Správnou žalobou doručenou správnemu súdu dňa 05.12.2019 sa žalobca domáhal preskúmania zákonnosti rozhodnutia žalovaného zo dňa 01.10.2019 č. XXXXXXXXX/XXXX, ktorým bolo potvrdené rozhodnutie správcu dane, Daňového úradu Prešov, ktorým bol daňovému subjektu, žalobcovi, vyrúbený rozdiel na dani z pridanej hodnoty v sume 7 490,56 EUR za zdaňovacie obdobie december 2014. 2. Keďže spolu so žalobou nebol zo strany žalobcu uhradený súdny poplatok, splatný podaním žaloby (§ 5 ods. 1 písm. a/ zákona č. 71/1992 Zb. o súdnych poplatkoch a poplatku za výpis z registra trestov; ďalej len Zákon o súdnych poplatkoch), bol žalobca výzvou správneho súdu zo dňa 05.05.2020 vyzvaný na zaplatenie súdneho poplatku za podanú žalobu vo výške 35,- EUR podľa položky 10 písm. a/ Sadzobníka súdnych poplatkov, ktorý tvorí prílohu k Zákonu o súdnych poplatkoch, v spojení s § 6 ods. 3 zákona, s poučením, že ak nebude súdny poplatok v určenej lehote 10 dní od doručenia tejto výzvy zaplatený, súd konanie podľa § 10 ods. 1 Zákona o súdnych poplatkoch zastaví. 3. Výzva bola právnemu zástupcovi žalobcu doručená dňa 10.06.2020, ako vyplýva z elektronickej doručenky. 4. Aj napriek doručenej výzve nebol zo strany žalobcu tento súdny poplatok v súdom určenej lehote uhradený, a to ani do dňa rozhodovania správneho súdu. 5. Podľa § 6 ods. 1 zákona č. 162/2015 Z.z. Správneho súdneho poriadku (ďalej len SSP), právneho predpisu upravujúceho postup správneho súdu v konaniach o správnych žalobách, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 6. Podľa § 2 ods. 1 písm. a/ Zákona o súdnych poplatkoch poplatníkom je navrhovateľ poplatkového úkonu, ak je podľa sadzobníka stanovený poplatok z návrhu. 7. Podľa § 5 ods. 1 písm. a/ Zákona o súdnych poplatkoch poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 8. Podľa položky 10 písm. a/ Sadzobníka súdnych poplatkov, ktorý tvorí prílohu Zákona o súdnych poplatkoch, v znení účinnom v čase realizácie poplatkového úkonu (podania žaloby), zo správnej žaloby proti rozhodnutiu orgánu verejnej správy alebo opatreniu orgánu verejnej správy je súdny poplatok vo výške 70,- EUR. 9. Podľa § 6 ods. 3 Zákona o súdnych poplatkoch, prvá veta, ak sa úkony a konania vykonávajú na základe podania podaného elektronickými prostriedkami alebo prostredníctvom jednotného kontaktného miesta alebo integrovaného obslužného miesta a ak tento zákon pri jednotlivých položkách sadzobníka neustanovuje inak, sadzba poplatku vo veciach týkajúcich sa obchodného registra je 50 % z pevnej sumy ustanovenej v sadzobníku a sadzba poplatku v iných veciach je 50 % zo sadzby poplatku ustanovenej v sadzobníku, znížená najviac o 70 eur. 10. Podľa § 10 ods. 1 Zákona o súdnych poplatkoch, v znení účinnom v čase rozhodovania správneho súdu, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 11. Podľa § 73 ods. 1 SSP ak má účastník konania zástupcu so splnomocnením na celé konanie, doručuje sa písomnosť len tomuto zástupcovi. Písomnosť sa doručuje aj účastníkovi konania, ak účastník konania má osobne v konaní niečo vykonať, alebo ak o tom správny súd rozhodne s ohľadom na povahu veci. Výzva na zaplatenie súdneho poplatku, ako aj procesné poučenia vydané správnym súdom sa doručujú iba zástupcovi. 12. Podľa § 14 ods. 4 Zákona o súdnych poplatkoch, prvá veta, v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. 13. Keďže zo strany žalobcu nedošlo k úhrade súdneho poplatku za podaný návrh v súdom určenej lehote, ani do dňa rozhodnutia súdu o zastavení konania, pričom o možnosti zastavenia konania v prípade nezaplatenia súdneho poplatku bol žalobca riadne poučený, súdny poplatok bol určený v správnej výške 35,- EUR, výzva bola právnemu zástupcovi žalobcu riadne doručená, správny súd v súlade s postupom podľa § 10 ods. 1 v spojení s § 14 ods. 4 Zákona o súdnych poplatkoch konanie zastavil. 14. O náhrade trov konania správny súd rozhodol podľa § 170 písm. b/ SSP, podľa ktorého žiaden z účastníkov konania nemá právo na náhradu trov konania, ak konanie bolo zastavené. Poučenie: Proti uzneseniu vyššieho súdneho úradníka nie je prípustná kasačná sťažnosť. Proti uzneseniu správneho súdu vydaného vyšším súdnym úradníkom je prípustná sťažnosť v lehote 15 dní od doručenia uznesenia na Krajskom súde v Prešove. O sťažnosti rozhodne správny súd, ktorý napadnuté uznesenie vydal. Podaná sťažnosť musí okrem všeobecných náležitostí (§ 57 SSP) obsahovať označenie napadnutého rozhodnutia, dátum, kedy bolo toto rozhodnutie doručené sťažovateľovi, v čom sa postup správneho súdu považuje za nesprávny a návrh výroku rozhodnutia. V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku (§ 14 ods. 3 Zákona o súdnych poplatkoch).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2020:8019200802.2 (dáta aktuálne k 1. 11. 2026). Záväzné je znenie zverejnené súdom.




